ილტო – წყარმალუ ბჟაეიოლ საქორთუოს (ალაზანიშ მარძგვანი ნადუ), ოდუდე უღჷ კახეთიშ ქჷნდჷრიშ ობჟათე-ბჟაეიოლ კართეს, ზუღაშ დონეშე 2129 მეტრაშ სიმაღალას, სიგირძა 43 კმ, ღანჩოშ ფართობი 337 კმ2. ეთმიჯუმუაფუ თირიშ, ჭვემაშ დო დიხაშთუდონი წყარეფით. წყარალა უჩქჷ აფუნს, წყარიშ სიჭიჭარე - ზოთონჯის. ზარხულს დო დამორჩილს უჩქჷ წყარიშ მოლაფა. ოშქაშე წანიერი ხარჯი რე 6,5 მ3/წმ. ილტოშე გოჸონაფილი რე მატანიშ არხი, ნამუთ წყარჷნს 1190 ჰექტარ ფართობის.